Loimaan voittoisa Eurojackpot-peli tehtiin pelaajan omilla numeroilla, Veikkaus tiedottaa.

Arvailut Loimaalla pelatun 90 miljoonan euron voittokupongin omistajasta tai omistajista ja tositteiden kohtalosta jatkuvat edelleen, sillä Veikkauksella ei ole vieläkään tietoa voittajista. Veikkaus kertoi asiasta keskiviikkona lähettämässään tiedotteessa.

Kyseessä oli viiden osuuden porukkapeli ja järjestelmä.

– Voittopelissä oli käytetty pelaajan omia numeroita eli pelaaja oli valinnut ne itse, ei kone. Pelin hintaa emme kerro. Tämä päätös perustuu voittajan yksityisyyden suojelemiseen ja turvallisuuteen, kertoo viestintäpäällikkö Tomi Auremaa Veikkauksen tiedotteessa.

Voiton viimeinen mahdollinen lunastuspäivä on 11.2.2019.

Loimaan Prismassa tarjottiin osuman kunniaksi voittokakkua.

Veikkaukselta uutta tietoa: Loimaan 90 miljoonan Eurojackpot tehtiin omilla numeroilla

Veikkaus: Tšekissä arvuuteltiin neljä viikkoa

Veikkaus vertaa Loimaan mysteeriä vuoden 2015 kevääseen, jolloin Eurojackpotin ensimmäisen 90 miljoonan euron potin voittajaa odoteltiin Tšekissä lähes neljä viikkoa.

Huhumyllyä kiihdytti osuman ajankohta: maassa pelattiin samaan aikaan jääkiekon MM-turnausta Prahassa ja Ostravassa, ja voittajaksi epäiltiin suomalaista kisaturistia, mutta Eurojackpotin päävoiton nappasi mies Pardubicesta.

Veikkauksen mukaan voittaja oli keski-ikäinen mies, joka kulki sadan kilometrin matkan voitonlunastukseen Prahaan junalla. Hänen kerrottiin pukeutuneen voitonlunastusmatkalle t-paitaan ja farkkuihin, ja hänellä oli ollut reppu selässään.

Mies pelkäsi jättipotin tuomaa elämänmuutosta ja hän kammoksui ajatusta valokuvaan joutumisesta, Veikkaus kertoo.

– Meillä voittajien ei ole syytä olla huolissaan ainakaan paljastumisestaan. He voivat huoletta lunastaa voittonsa pelkäämättä julkisuutta, Tomi Auremaa sanoo Veikkauksen tiedotteessa.

7 mahdollista tarinaa Eurojackpot-mysteerille: ”Maanantai 11. helmikuuta vuonna 2019 on merkittynä allakkaan”.